Doch unsen Hans nich to vergęten,
He harr sik Pęrmark ganz versęten.
Dat weer in Heid doch gar to nüdli!
He smök un drunk sik so gemüthli:
Geburtstag firt man, wenn man mag,
Doch Pęrmark is nich alle Dag.
Un bi em to seet Peter Roder,
Den harr he lewer as sin Broder,
Son Peter Lusti, lütt un rund,
De harr vœr Knęp ni wassen kunnt.
De seet un »mau« jüs as en Kater;
De Beerwitz leep as schiti Water;
Vœr Lachen kunn de Weerth ni stan,
War roder as en kunschen Hahn,
Un Spaß un Hœg noch jümmer gröter,
Un Beer un Brannwin jümmer söter;
Een Qualm un Larm de ganze Stuv,
Un de Weerthsche krei asn Lacherduv.